Flóðbylgjuviðvörun var gefin út í Alaska eftir að jarðskjálfti af stærðinni 8,2 reið yfir snemma í morgun að íslenskum tíma. Hún var afturkölluð þremur klukkustundum síðar.
Jarðskjálfti af stærðinni 8,2 reið yfir undan strönd Alaska á sjöunda tímanum í morgun að íslenskum tíma. Flóðbylgjuviðvörun var gefin út, en afturkölluð þremur klukkustundum síðar. Þetta er stærsti skjálfti sem komið hefur í Alaska í meira en hálfa öld.
Skjálftinn kom þegar klukkan var fimmtán mínútur gengin í ellefu í gærkvöld að staðartíma. Upptökin voru undan strönd ríkisins, rúmlega níutíu kílómetra suðaustan við þorpið Perryville. Flóðbylgjuviðvörun var samstundis gefin út fyrir suðurhluta Alaska og Alaskaskaga. Hún var afturkölluð þremur klukkustundum síðar eftir að 21 sentimetra háar öldur bar að landi. Viðvörunarflautur voru þeyttar á Kodiakeyju, þar sem búa um sex þúsund manns. Fólk var beðið um að forða sér frá ströndinni. Á samskiptamiðlum voru birtar myndir þar sem fólk sást aka til hærri staða. Útvarpsstöð á eyjunni greindi frá því að skjálftinn hefði einungis valdið smávegis öldugangi og engu tjóni. Nokkrir eftirskjálftar mældust eftir þann stóra, sá stærsti 6,2.
Þessi nýjasti stórskjálfti er sá stærsti sem komið hefur í Alaska frá árinu 1965. Í mars árið áður varð þar stærsti skjálfti sem mælst hefur í Norður-Ameríku, 9,2. Hann og flóðbylgja sem hann olli varð yfir 250 að bana og olli gríðarlegu tjóni í Anchorage, stærstu borg ríkisins.
Flóðbylgjuviðvörun var gefin út í Alaska eftir að jarðskjálfti af stærðinni 8,2 reið yfir snemma í morgun að íslenskum tíma. Hún var afturkölluð þremur klukkustundum síðar.